CELEX: 52011PC0746
Language: sk
Date: 2011-11-15
Title: Návrh SMERNICA EURÓPSKEHO PARLAMENTU A RADY ktorou sa mení a dopĺňa smernica 2009/65/ES o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) a smernica 2011/61/EÚ o správcoch alternatívnych investičných fondov v súvislosti s nadmerným spoliehaním sa na úverové ratingy

|
			
		
		
		52011PC0746
		
			Návrh SMERNICA EURÓPSKEHO PARLAMENTU A RADY ktorou sa mení a dopĺňa smernica 2009/65/ES o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) a smernica 2011/61/EÚ o správcoch alternatívnych investičných fondov v súvislosti s nadmerným spoliehaním sa na úverové ratingy /* KOM/2011/0746 v konečnom znení - 2011/0360 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
Nariadenie (ES) č. 1060/2009 o
ratingových agentúrach[1]
(nariadenie o ratingových agentúrach) nadobudlo plnú účinnosť 7.
decembra 2010. V tomto nariadení sa od ratingových agentúr vyžaduje, aby s
cieľom znížiť možné konflikty záujmov a zaistiť vysokú kvalitu a
dostatočnú transparentnosť úverových ratingov a ratingového postupu
dodržiavali prísne pravidlá správania. Existujúce ratingové agentúry boli
povinné do 7. septembra 2010 požiadať o registráciu a dodržiavať
požiadavky nariadenia.
V nariadení o ratingových agentúrach[2] [nariadenie (EÚ) č.
513/2011], ktoré bolo zmenené a doplnené 11. mája 2011, sa Európskemu orgánu
pre cenné papiere a trhy (ďalej len „ESMA“) udeľujú výlučné
právomoci dohľadu nad ratingovými agentúrami, ktoré sú zaregistrované v
EÚ, s cieľom centralizovať a zjednodušiť ich registráciu a
dohľad nad nimi na európskej úrovni.
V existujúcom nariadení o ratingových
agentúrach sa dostatočne neriešilo niekoľko otázok týkajúcich sa
ratingových činností a využívania úverových ratingov. Jednou z týchto
otázok je riziko nadmerného spoliehania sa účastníkov finančných
trhov, ako aj podnikov kolektívneho investovania do prevoditeľných cenných
papierov (PKIPCP) a alternatívnych investičných fondov (AIF)[3] na úverové ratingy.
Európska komisia poukázala na tieto otvorené
otázky vo svojom oznámení z 2. júna 2010 („Regulácia finančných služieb v
záujme udržateľného rastu“)[4]
a v konzultačnom dokumente útvarov Komisie z 5. novembra 2011[5], v ktorom oznamuje potrebu
cielene preskúmať nariadenie o ratingových agentúrach, ktoré je predmetom
tohto návrhu.
Európsky parlament vydal 8. júna 2011
nelegislatívnu správu o ratingových agentúrach[6].
V správe sa okrem iného podporuje potreba posilniť regulačný rámec
ratingových agentúr a prijať opatrenia na zníženie rizika nadmerného
spoliehania sa na ratingy.
Na neformálnom zasadnutí ECOFIN 30. októbra
2010 Rada Európskej únie potvrdila, že by sa malo vynaložiť ďalšie
úsilie na riešenie ratingových činností vrátane rizika nadmerného
spoliehania sa na úverové ratingy a rizika konfliktu záujmov vyplývajúceho z
modelu odmeňovania ratingových agentúr. Európska rada 23. októbra 2011
dospela k záveru, že treba dosiahnuť pokrok pri znižovaní nadmerného
spoliehania sa úverové ratingy.
Na medzinárodnej úrovni Rada pre finančnú
stabilitu (FSB) v októbri 2010 vydala zásady zníženia miery spoliehania sa
orgánov a finančných inštitúcií na externé ratingy[7]. V týchto zásadách sa
vyzýva na odstránenie alebo nahradenie odkazov na tieto ratingy v právnych
predpisoch v prípadoch, keď sú dostupné vhodné alternatívne normy úverovej
bonity, a na to, aby sa od investorov vyžadovalo vypracúvanie vlastných
úverových ratingov. Tieto zásady schválila skupina G 20 v novembri 2010 na
samite v Soule.
2.           VÝSLEDKY KONZULTÁCIÍ SO
ZAINTERESOVANÝMI STRANAMI A POSÚDENIA VPLYVU
Európska komisia uskutočnila od 5.
novembra 2010 do 7. januára 2011 verejnú konzultáciu, počas ktorej navrhla
rôzne možnosti riešenia zistených otázok, ako aj otázky nadmerného spoliehania
sa na ratingové agentúry. Komisia dostala od zainteresovaných strán približne
100 príspevkov, ktoré zohľadnila pri vypracúvaní tohto návrhu. Zhrnutie
odpovedí týkajúcich sa konzultačného dokumentu sa nachádza na adrese:
http://ec.europa.eu/internal_market/securities/docs/agencies/summary-responses-cra-consultation-20110704_en.pdf.
Útvary Komisie 6. júla zorganizovali okrúhly
stôl s cieľom získať od príslušných zainteresovaných strán
ďalšiu spätnú väzbu na tieto otázky. Zhrnutie okrúhleho stola sa nachádza
na adrese:
http://ec.europa.eu/internal_market/securities/docs/agencies/roundtable_en.pdf.
K tomuto návrhu bolo vypracované
posúdenie vplyvu, ktoré sa nachádza na adrese:
http://ec.europa.eu/internal_market/securities/agencies/index_en.htm.
3.           PRÁVNE PRVKY NÁVRHU
3.1.        Právny základ
S cieľom znížiť riziko nadmerného
spoliehania sa správcov PKIPCP a AIF na úverové ratingy treba zaviesť
zmeny a doplnenia smernice Európskeho parlamentu a Rady 2009/65/ES z 13. júla
2009 o koordinácii zákonov, iných právnych predpisov a správnych opatrení týkajúcich
sa podnikov kolektívneho investovania do prevoditeľných cenných papierov
(PKIPCP)[8]
a smernice Európskeho parlamentu a Rady 2011/61/EÚ z 8. júna 2011 o správcoch
alternatívnych investičných fondov[9].
Komisia zároveň predkladá návrh nariadenia, ktorým sa mení a
dopĺňa nariadenie o ratingových agentúrach na základe článku 114
Zmluvy o fungovaní Európskej únie (ďalej len „ZFEÚ“). 
Tento návrh nariadenia by však nebol vhodným
právnym nástrojom na zmenu a doplnenie uvedených smerníc. Na jednej strane v týchto
zmenách a doplneniach sú zahrnuté ustanovenia, ktoré nie sú priamo
uplatniteľné a vyžadujú transpozíciu do vnútroštátneho práva. Na druhej
strane by mal návrh zmien a doplnení smernice 2009/65/ES a smernice 2011/61/EÚ
vychádzať skôr z článku 53 ods. 1 ZFEÚ, v ktorom sa stanovuje právny
základ druhej smernice. Smernica 2009/65/ES vychádzala z príslušného
článku 95 Zmluvy o založení Európskeho spoločenstva.
Preto sa zdá vhodné, aby sa navrhované zmeny a
doplnenia smernice 2009/65/ES a smernice 2011/61/EÚ predložili v návrhu
smernice na základe článku 53 ods. 1 ZFEÚ.
3.2.        Subsidiarita a
proporcionalita
Podľa zásady subsidiarity (článok 5
ods. 3 ZEÚ) by sa opatrenia na úrovni EÚ mali prijať len vtedy, keď
predpokladané ciele nie je možné uspokojivo dosiahnuť na úrovni
jednotlivých členských štátov, ale z dôvodu rozsahu a dôsledkov
navrhovaných opatrení ich možno lepšie dosiahnuť na úrovni EÚ. Podnikanie
ratingových agentúr má celosvetovú povahu a reguluje sa na úrovni EÚ. Ratingy,
ktoré využíva ratingová agentúra so sídlom v jednom členskom štáte,
využívajú účastníci trhu v celej EÚ a spoliehajú sa na ne. V
právnych predpisoch EÚ sa podobne stanovil prudenciálny regulačný rámec
pre investičné fondy, buď PKIPCP alebo AIF, ktorý umožňuje, aby
v EÚ pôsobili oprávnené fondy. Zlyhania alebo chýbajúci regulačný rámec
v jednom konkrétnom členskom štáte by mohli nepriaznivo
ovplyvniť účastníkov trhu a finančné trhy v celej EÚ.
Preto sú potrebné riadne regulačné pravidlá na ochranu investorov
a trhov pred možnými nedostatkami uplatniteľné v celej EÚ. Z
toho istého dôvodu sa akékoľvek ďalšie opatrenie na zníženie
nadmerného spoliehania sa PKIPCP a AIF na úverové ratingy dá najlepšie
dosiahnuť prostredníctvom opatrenia EÚ.
Navrhované zmeny a doplnenia sú primerané aj
podľa požiadaviek článku 5 ods. 4 ZEÚ. Zmeny a doplnenia nejdú nad
rámec toho, čo je potrebné na dosiahnutie ich cieľov. Ustanovenia o
znížení spoliehania sa na úverové ratingy sú integrované do všeobecných
povinností správcovských a investičných spoločností (pokiaľ ide
o PKIPCP) a správcov AIF (pokiaľ ide o AIF) s cieľom využívať
postupy alebo systémy riadenia rizík. Navrhované ustanovenia sú veľmi
podobné ustanoveniam, ktoré nedávno navrhla Komisia v súvislosti s úverovými
inštitúciami[10].
Týmto návrhom sa dopĺňa zároveň
predložený návrh Komisie, ktorý sa týka nariadenia o zmene a doplnení
nariadenia o ratingových agentúrach, ktoré obsahuje iné ustanovenia
vzťahujúce sa okrem iného na zníženie nadmerného spoliehania sa
účastníkov trhu na úverové ratingy. Okrem stanovenia tejto všeobecnej
zásady predchádzania nadmernému spoliehaniu sa na úverové ratingy sa v návrhu
zmien a doplnení nariadenia o ratingových agentúrach stanovujú určité
opatrenia, ktoré by mali investorom uľahčiť dosiahnutie tohto
cieľa. Predpokladá sa teda, že investori by mali mať prístup k
doplnkovým informáciám, ktoré trhu sprístupnia ratingové agentúry a emitenti
štruktúrovaných finančných nástrojov. Ratingové agentúry by mali
sprístupniť informácie o svojich ratingových metodikách a predpokladoch, z
ktorých vychádzajú, a o všetkých navrhovaných zmenách svojich metodík, ako aj
špecifické informácie o určitých druhoch úverových ratingov, napríklad
ratingoch štátnych cenných papierov. Vydané úverové ratingy by sa takisto mali
pre investorov stať ľahko porovnateľné vďaka európskemu
ratingovému indexu (EURIX), ktorý bude prevádzkovať ESMA, a vďaka
zahrnutiu harmonizovaných ratingových stupníc. Emitenti štruktúrovaných
finančných nástrojov by mali trhu poskytovať viac informácií o
svojich produktoch, ako aj o kreditnej kvalite a výkonnosti jednotlivých
podkladových aktív štruktúrovaného finančného nástroja, o štruktúre
sekuritizačnej transakcie, peňažných tokoch alebo akýchkoľvek
kolateráloch podporujúcich sekuritizačnú expozíciu. Tieto doplnkové informácie
by mali investorom, ako sú PKIPCP alebo AIF, uľahčiť vlastné
posudzovanie kreditného rizika, aby sa pri posudzovaní úverovej bonity
nástrojov, najmä štruktúrovaných finančných nástrojov, do ktorých
investujú, nemuseli systematicky a mechanicky spoliehať na ratingové
agentúry.
3.3.        Vysvetlenie návrhu
3.3.1.     Zmena a doplnenie smernice
2009/65/ES o PKIPCP
V smernici 2009/65/ES reguluje
činnosť PKIPCP na úrovni EÚ. Preto sa na úrovni Únie môžu
prevádzkovať PKIPCP, ktoré vyhovujú určitým podmienkam. V článku
51 tejto smernice sa stanovujú niektoré prudenciálne požiadavky týkajúce sa
riadenia rizík. Vyžaduje sa najmä, aby správcovská alebo investičná
spoločnosť, ktorá riadi PKIPCP, využívala postup riadenia rizík,
ktorý jej umožní kedykoľvek monitorovať a merať riziko pozícií a
ich prínos k celkovému rizikovému profilu portfólia. Komisia dostala delegované
právomoci, aby prostredníctvom delegovaných aktov špecifikovala kritériá
týkajúce sa posudzovania primeranosti postupu riadenia rizík, ktoré využívajú
subjekty riadiace PKIPCP.
Článkom 1 návrhu sa mení a
dopĺňa článok 51 smernice 2009/65/ES, pokiaľ ide o postup
riadenia rizík:
–                        
v bode 1 sa zavádza požiadavka na správcovskú alebo
investičnú spoločnosť, aby sa pri posudzovaní úverovej bonity
aktív PKIPCP nespoliehala výhradne alebo mechanicky na externé úverové ratingy,
externé úverové ratingy sa môžu v tomto postupe využívať ako jeden
z viacerých faktorov, nesmú však prevažovať,
–                        
v bode 2 sa navrhujú zodpovedajúce zmeny a
doplnenia existujúcich právomocí Komisie pri prijímaní delegovaných aktov s
cieľom špecifikovať ustanovenia článku 51 ods. 1 smernice
2009/65/ES.
3.3.2.     Zmena a doplnenie smernice
2011/61/EÚ o správcoch alternatívnych investičných fondov
Podobne v smernici 2011/61/EÚ sa reguluje
činnosť správcov alternatívnych investičných fondov (ďalej
len „AIF“) na úrovni EÚ. Preto sa na úrovni Únie môžu prevádzkovať AIF,
ktoré vyhovujú určitým podmienkam. V článku 15 smernice 2011/61/EÚ sa
stanovujú niektoré prudenciálne požiadavky týkajúce sa riadenia rizík. Vyžaduje
sa najmä, aby správca AIF zaviedol primerané systémy riadenia rizík
s cieľom vhodne identifikovať, merať, riadiť a
monitorovať všetky riziká súvisiace s každou investičnou
stratégiou AIF, ktorým je alebo môže byť vystavený každý AIF. Komisia
dostala delegované právomoci, aby prostredníctvom delegovaných aktov
špecifikovala systémy riadenia rizík, ktoré má správca AIF využívať
v súvislosti s rizikami, ktoré mu vznikajú v prípade AIF, ktoré spravuje.
Článkom 2 návrhu sa mení a
dopĺňa článok 15 smernice 2011/61/EÚ, pokiaľ ide o systémy
riadenia rizík:
–                        
v bode 1 sa zavádza požiadavka na správcu AIF, aby
sa pri posudzovaní úverovej bonity aktív AIF výhradne alebo mechanicky
nespoliehal na externé úverové ratingy, externé úverové ratingy sa môžu
v tomto postupe využívať ako jeden z viacerých faktorov, nesmú
však prevažovať,
–                        
v bode 2 sa navrhujú zodpovedajúce zmeny a
doplnenia existujúcich právomocí Komisie pri prijímaní delegovaných aktov s
cieľom špecifikovať ustanovenia článku 15 ods. 1 smernice
2011/61/EÚ.
3.3.3.     Transpozícia
V návrhu sa stanovuje lehota na transpozíciu v
trvaní 12 mesiacov.
4.           VPLYV NA ROZPOČET
Návrh Komisie nemá žiadny vplyv na
rozpočet Európskej únie;
2011/0360 (COD)
Návrh
SMERNICA EURÓPSKEHO PARLAMENTU A RADY
ktorou sa mení a dopĺňa smernica
2009/65/ES o koordinácii zákonov, iných právnych predpisov a správnych opatrení
týkajúcich sa podnikov kolektívneho investovania do prevoditeľných cenných
papierov (PKIPCP) a smernica 2011/61/EÚ o správcoch alternatívnych
investičných fondov v súvislosti s nadmerným spoliehaním sa na úverové
ratingy
(Text s významom pre EHP)
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä na jej článok 53 ods. 1,
so zreteľom na návrh Európskej komisie,
po postúpení návrhu legislatívneho aktu
národným parlamentom,
so zreteľom na stanovisko Európskej
centrálnej banky[11],
so zreteľom na stanovisko Európskeho
hospodárskeho a sociálneho výboru[12],

konajúc v súlade s riadnym legislatívnym
postupom,
keďže:
(1)              
V smernici Európskeho parlamentu a Rady 2009/65/ES[13] sa na úrovni Únie reguluje
činnosť podnikov kolektívneho investovania do prevoditeľných
cenných papierov (PKIPCP). V smernici Európskeho parlamentu a Rady 2011/61/EÚ[14] sa podobne na úrovni Únie
reguluje činnosť správcov alternatívnych investičných fondov
(ďalej len „AIF“). V smernici 2009/65/ES sa stanovujú prudenciálne
požiadavky, pokiaľ ide o riadenie rizík správcovskými alebo
investičnými spoločnosťami, ktoré riadia PKIPCP, a v smernici
2011/61/EÚ sa stanovujú prudenciálne požiadavky, pokiaľ ide o riadenie
rizík správcami AIF. 
(2)              
V dôsledku finančnej krízy sa investori, ako
aj PKIPCP a AIF, pri investovaní do dlhových nástrojov nadmerne spoliehajú na
úverové ratingy bez toho, aby urobili vlastné posúdenie úverovej bonity emitentov
takýchto dlhových nástrojov. S cieľom zlepšiť kvalitu investícií,
ktoré urobili PKIPCP a AIF, a teda ochraňovať investorov v týchto
fondoch, je vhodné vyžadovať od osôb, ktoré spravujú PKIPCP a AIF, aby pri
posudzovaní rizík zahrnutých do investícií, ktoré vykonávajú PKIPCP a AIF,
predchádzali výhradnému a automatickému spoliehaniu sa na externé úverové
ratingy. Všeobecnou zásadou predchádzania nadmernému spoliehaniu sa na externé
úverové ratingy by preto mala byť integrácia správcov PKIPCP a AIF do postupov
a systémov riadenia a prispôsobenie sa ich osobitostiam. 
(3)              
Na ďalšie špecifikovanie tejto všeobecnej
zásady týkajúcej sa nadmerného spoliehania sa na ratingy, ktorá by sa mala
zaviesť do smerníc 2009/65/ES a 2011/61/EÚ, by sa najmä s cieľom
zaistiť, aby správcovia PKIPCP a AIF efektívne predchádzali nadmernému
spoliehaniu sa na externé úverové ratingy pri posudzovaní úverovej bonity aktív
v držbe PKIPCP alebo AIF, mala na Komisiu delegovať právomoc prijímať
zákony v súlade s článkom 290 Zmluvy o fungovaní Európskej únie. V tomto
ohľade je vhodné v uvedených smerniciach zmeniť a doplniť
právomoci Komisie prijímať delegované akty v súvislosti so všeobecnými
ustanoveniami týkajúcimi sa postupov a systémov riadenia rizík, ktoré využívajú
správcovia PKIPCP a AIF. Je osobitne dôležité, aby Komisia počas
prípravných prác uskutočnila primerané konzultácie, a to aj na expertnej
úrovni.
(4)              
Príslušné opatrenia by mali byť
dopĺňať ostatné ustanovenia v nariadení Európskeho parlamentu a
Rady (EÚ) č. 1060/2009 zo 16. septembra 2009 o ratingových agentúrach[15] zmenené a doplnené nariadením
Európskeho parlamentu a Rady (EÚ) č. [xxx/xxxx] z [xxx xxx xxxx], ktorým
sa mení a dopĺňa nariadenie (EÚ) č. 1060/2009[16]. V týchto ustanoveniach sa
stanovuje všeobecný cieľ znížiť nadmerné spoliehanie sa investorov na
externé úverové ratingy, pričom by sa malo uľahčiť jeho
dosiahnutie. 
(5)              
Keďže cieľ tejto smernice, a to prispenie
k zníženiu nadmerného spoliehania sa PKIPCP a AIF pri svojich investíciách na
externé úverové ratingy nie je možné uspokojivo dosiahnuť na úrovni
jednotlivých členských štátov, ale z dôvodu celoúniovej štruktúry a vplyvu
činností PKIPCP, AIF a ratingových agentúr ich možno lepšie dosiahnuť
na úrovni Únie, môže Únia prijať opatrenia v súlade so zásadou
subsidiarity podľa článku 5 Zmluvy o Európskej únii. V súlade so
zásadou proporcionality podľa uvedeného článku táto smernica
neprekračuje rámec nevyhnutný na dosiahnutie týchto cieľov.
(6)              
Smernica 2009/65/ES a smernica 2011/61/EÚ by sa
preto mala zodpovedajúcim spôsobom zmeniť a doplniť,
PRIJALI TÚTO SMERNICU:
Článok 1
Zmeny a doplnenia smernice 2009/65/ES
Článok 51 smernice 2009/65/ES sa
mení a dopĺňa takto:
(1)          v odseku 1 sa prvý pododsek nahrádza
takto:
„Správcovská alebo investičná
spoločnosť využíva postup riadenia rizík, ktorý umožňuje
kedykoľvek monitorovať a merať riziko pozícií a ich prínos k
celkovému rizikovému profilu portfólia. Pri posudzovaní úverovej bonity aktív
PKIPCP sa predovšetkým nesmie výhradne alebo mechanicky spoliehať na externé
úverové ratingy.“
(2)          v odseku 4 sa písmeno a)
nahrádza takto:
„a)     kritériá posudzovania primeranosti
postupu riadenia rizík, ktorý uplatňuje správcovská spoločnosť v
súlade s odsekom 1 prvým pododsekom. Tieto kritériá zaistia, že správcovská
spoločnosť predchádza tomu, aby sa pri posudzovaní úverovej bonity
aktív PKIPCP výhradne alebo mechanicky spoliehala na externé úverové ratingy.“
Článok 2
Zmeny a doplnenia smernice 2011/61/EÚ
Článok 15 smernice 2011/61/EÚ sa mení a
dopĺňa takto: 
(1)          v odseku 2 sa prvý pododsek nahrádza
takto:
„Správcovia AIF zavedú primerané systémy riadenia
rizík s cieľom vhodne identifikovať, merať, riadiť a
monitorovať všetky riziká súvisiace s každou investičnou
stratégiou AIF, ktorým je alebo môže byť vystavený každý AIF. Pri
posudzovaní úverovej bonity aktív AIF sa správcovia AIF predovšetkým nesmú
výhradne alebo mechanicky spoliehať na externé úverové ratingy.“
(2)          v odseku 5 sa písmeno a)
nahrádza takto: 
„a)     systémy riadenia rizík, ktoré má správca
AIF využívať v súvislosti s rizikami, ktoré mu vznikajú za AIF, ktoré
spravuje. Tieto systémy riadenia rizík slúžia na predchádzanie tomu, aby sa pri
posudzovaní úverovej bonity aktív AIF správcovia AIF výhradne alebo mechanicky
spoliehali na externé úverové ratingy.“
Článok 3
Transpozícia
1.           Členské štáty prijmú
zákony, iné právne predpisy a správne opatrenia potrebné na dosiahnutie
súladu s touto smernicou najneskôr do XX XXXX [12 mesiacov po nadobudnutí
účinnosti tejto smernice]. Bezodkladne oznámia Komisii znenie týchto
ustanovení a tabuľku zhody medzi týmito ustanoveniami a touto
smernicou.
Členské štáty uvedú priamo v prijatých
opatreniach alebo pri ich úradnom uverejnení odkaz na túto smernicu.
Podrobnosti o odkaze upravia členské štáty.
2.           Členské štáty oznámia
Komisii znenie hlavných ustanovení vnútroštátnych právnych predpisov, ktoré
prijmú v oblasti pôsobnosti tejto smernice.
Článok 4
Nadobudnutie účinnosti
Táto smernica nadobúda účinnosť
dvadsiatym dňom po jej uverejnení v Úradnom vestníku Európskej únie.
Článok 5
Adresáti
Táto smernica
je určená členským štátom.
V Bruseli
Za Európsky parlament                                 Za
Radu
Predseda                                                        predseda
[1]               Nariadenie Európskeho parlamentu a Rady (ES) č.
1060/2009 zo 16. septembra 2009 o ratingových agentúrach, Ú. v. L 302,
17.11.2009.
[2]               Nariadenie Európskeho parlamentu a Rady (EÚ)
č. 513/2011 z 11. mája 2011, ktorým sa mení
a dopĺňa nariadenie (ES) č. 1060/2009
o ratingových agentúrach, Ú. v. EÚ L 145, 31.5.2011.
[3]               K nadmernému spoliehaniu sa na úverové ratingy
dochádza, keď sa finančné inštitúcie a inštitucionálni investori
spoliehajú výhradne alebo mechanicky na ratingy vydávané ratingovými
agentúrami, pričom zanedbávajú svoje vlastné povinnosti náležitej
starostlivosti a interného riadenia rizika. Nadmerné spoliehanie sa na úverové
ratingy môže viesť k stádovitému správaniu účastníkov
finančného trhu, napríklad paralelnému výpredaju dlhových nástrojov po
znížení ratingu tohto nástroja pod úroveň investičného stupňa,
čo môže ovplyvniť finančnú stabilitu, najmä ak sa niekoľko
veľkých ratingových agentúr naraz pomýli vo svojich hodnoteniach.
[4]               KOM(2010) 301 v konečnom znení.
[5]               Dostupné na: http://ec.europa.eu/internal_market/consultations/2010/cra_en.htm.
[6]               .
[7]               
[8]               Ú. v. EÚ L 302, 17.11.2009,
s. 32.
[9]               Ú. v. EÚ L 174, 1.7.2011,
s. 1.
[10]             Návrh Komisie z 20. júla 2011 týkajúci sa smernice
Európskeho parlamentu a Rady o prístupe k činnosti úverových
inštitúcií a o prudenciálnom dohľade nad úverovými inštitúciami
a investičnými spoločnosťami, ktorou sa mení
a dopĺňa smernica Európskeho parlamentu a Rady 2002/87/ES o
doplnkovom dohľade nad úverovými inštitúciami, poisťovňami a
investičnými spoločnosťami vo finančnom konglomeráte,
KOM(2011) 453 v konečnom znení. Pozri článok 77 písm. b).
[11]               Ú. v. EÚ C , , s. .
[12]               Ú. v. EÚ C , , s. .
[13]               Ú. v. EÚ L 302, 17.11.2009,
s. 32.
[14]               Ú. v. EÚ L 174, 1.7.2011,
s. 1.
[15]               Ú. v. EÚ L 302, 17.11.2009,
s. 1.
[16]               Ú. v. EÚ L […], […], s. […].